Шэрихьэт щIэныгъэхэм я кандидат Щхьэныкъуэ Анзор
Иджыблагъэ «Ридадэ» хьэщIэщым щагъэлъэпIащ «Шэрихьэт щIэныгъэхэм я кандидат» цIэр ди республикэм щыщу япэу къызыфIаща, КъБР-м ис муслъымэнхэм я дин IуэхущIапIэм и тхьэмадэм и къуэдзэ, «Мансур» мэжджытым и Iимам Щхьэныкъуэ Анзор. ЩIэныгъэлIым хухаха пшыхьыр къызэрагъэпэщащ абы и гъэсэнхэмрэ и ныбжьэгъухэмрэ. Зэхыхьэм кърихьэлIащ КъБР-м ис муслъымэнхэм я дин IуэхущIапIэм и тхьэмадэ Дзасэжь Хьэзрэталий, абы и къуэдзэхэр, республикэм и жылагъуэхэм я Iимамхэр, нэгъуэщIхэри.
-Си гуапэу сохъуэхъу ди къуэш Щхьэныкъуэ Анзор «Шэрихьэт щIэныгъэхэм я кандидат» цIэ лъапIэр къызэрыфIащамкIэ. Срогушхуэ ди щIалэхэм апхуэдэ къазэрыхэкIам дяпэкIи абы и лъэужьым ирикIуэфын куэд къытщIэувэну Алыхьым солъэIу, — къыхэщащ Дзасэжь Хьэзрэталий и псалъэхэм.
КъыкIэлъыкIуэу утыкум кърагъэблэгъащ КъБР-м экстремизмэмрэ щIалэгъуалэ политикэмрэ япыщIа лэжьыгъэхэр щIыпIэхэм щызэгъэуIунымкIэ и министр Къуэшрокъуэ Залым. «Си фIэщ мэхъу Щхьэныкъуэ Анзор зригъэгъуэта щIэныгъэ куур ди республикэм мамырыгъэмрэ зэпIэзэрытыныгъэмрэ щызэтеIыгъэным сэбэп зэрыхуэхъунур», — жиIащ абы.
— Алыхьышхуэу дыкъэзыгъэщIам фIыщIэ хузощI. Абы адэкIэ фIыщIэ яхуэфащэщ си адэ-анэу дунейр зыхъуэжахэм. Нобэ къекIуэкIыр абыхэм я нэгу щIэкIатэмэ, зыми хуэмыдэжу ахэр щыгуфIыкIынут, шэч хэмылъу. Езыхэр мыбдеж щымыIэми, я псэр гуфIауэ Тхьэм жиIэ! КъыкIэлъыкIуэу фIыщIэ яхузощI мы Iуэхугъуэр къехьэжьэныр япэ дыдэу зигу къэкIа щIалэхэми ар ядэзыIыгъа дэтхэнэ зыми, псалъэ гуапэ жыфIам, хъуэхъу дахэ къэфпсэлъам папщIэ. Пэжыр жысIэнщи, и чэзууэ къэслъытэртэкъым сэ мыпхуэдэ пшыхь схурагъэкIуэкIыну. Ар си ныбжь теухуауи щрет, си щIэныгъэм ехьэлIауи ирехъу. Ауэ сэ мащIэ-куэдми зысцIыхужми, нэгъэсауэ сыкъэзымыцIыхухэм схуэмыфащэ фащэ къысщатIагъэри, мыпхуэдэ мурад ящIащи, иджыпсту а фащэр схуэмыхъуми, щысхуэхъун зэман Алыхьым къысхуригъахуэ. Мы Iуэхур сэ схуэфащэ-схуэмыфащэм емылъытауэ, езы щIэныгъэм пщIэ хуэщIын зэрыхуейр къигъэлъагъуэу щрет мы пшыхьыр. Ар езы щIэныгъэм къелэжь. Аращи, мыпхуэдэ пшыхьхэр ди щIэблэм щапхъэ яхуэхъуну сохъуахъуэ. ЩIалэгъуалэм гу лъезгъэтэну сыхуейт: зы щIыпIэ гуэр щеджамэ, а яджам хуэдэ мы дунейм темыту къащыхъу зэрымыхъунур, атIэ нэгъуэщI еплъыкIэ зиIэ щIэныгъэлIхэми акъыл къабгъэдэхауэ, япэу яджам ирагъэпщэжын зэрыхуейм. Ирагъэпщэжар щIагъэпщыжу, итIанэ ди щIыналъэм къахьыжу, нобэ ди хэкум къызэрыщезэгъыр зэпэлъытын зэрыхуейр къэзгъэлъэгъуэну сыхуеящ си кандидат лэжьыгъэмкIэ. Мис а гупсысэр ди щIэблэ къыдэкIуэтейм яхэпща хъуатэмэ, щIэныгъэ зэзыгъэгъуэтахэри абы и лъэныкъуэкIэ зэгупсысыжатэмэ, ди щIыналъэм зэгурыIуэныгъэри, мамырыгъэри, лъагъуныгъэри нэхъыбэу илъынут, зэхущытыкIэри икъукIэ нэхъ дахэ хъунут. Иджыри фIыщIэ фхузощI мы Iуэхугъуэм хэта дэтхэнэ зыми. ДунеягъэкIи ахърэткIи Алыхьым игъэгуфIэн фищI, — захуигъэзащ Щхьэныкъуэ Анзор къызэхуэсахэм.
Пшыхьым къекIуэлIахэм я хъуэхъухэр щызэпагъэум, сабийхэм я зэчырхэм едэIуащ.
ЖЫЛАСЭ Замир.
